b'\n_START_ARTICLE_\nVolkci\n_START_SECTION_\nTelesne zna\xc4\x8dilnosti\n_START_PARAGRAPH_\nOdrasli spominjajo na enakokrile ka\xc4\x8dje pastirje, od katerih pa imajo mehkej\xc5\xa1e telo in popolnoma druga\xc4\x8dno o\xc5\xbeiljenje kril. Ta so lahko popolnoma prosojna ali z razli\xc4\x8dnimi vzorci lis ter \xc5\xa1ibka, volkci so namre\xc4\x8d slabotni letalci. Druga\xc4\x8dne od ka\xc4\x8djih pastirjev so tudi tipalnice, ki so pri volkcih razmeroma dolge, z beti\xc4\x8dastimi konicami._NEWLINE_Li\xc4\x8dinke imajo valjasto telo, pokrito s \xc4\x8dutilnimi dla\xc4\x8dicami, najo\xc4\x8ditnej\xc5\xa1a zna\xc4\x8dilnost pa so dolge, srpasto zakrivljene \xc4\x8deljusti, ki jih uporabljajo za lov. Na vsaki strani se maksila in mandibula tesno prilegata in tvorita par kanalov za sesanje, kar je posebnost volkcev.'